দ্বিতীয় টেস্টের আগে আচমকাই দেশে ফিরলেন গম্ভীর

কলকাতা: আচমকাই দেশে ফিরলেন ভারতীয় ক্রিকেট দলের হেড কোচ গৌতম গম্ভীর (Gautam Gambhir)। কারণ ঠিক কী তা জানা যায়নি। ‘ব্যক্তিগত’ কারণ দেখিয়ে বিসিসিআইয়ের (BCCI) কাছে বাড়ি ফেরার আর্জি জানিয়েছিলেন তিনি, বোর্ড সে দাবি মঞ্জুর করেছে। গম্ভীর জানিয়েছেন, তিনি অ্যাডিলেডে (Adelaide Test) দ্বিতীয় টেস্ট শুরু হওয়ার আগেই অস্ট্রেলিয়ায় ফিরে যাবেন। তবে সেই বিষয়টাও ১০০ শতাংশ নিশ্চিত নয়।

অ্যাডিলেডে দিন-রাতের টেস্ট শুরু ৬ ডিসেম্বর। তার আগে প্রস্তুতি ম্যাচ খেলবে ভারতীয় দল। তার জন্য বুধবার পার্থ শহর থেকে রাজধানী ক্যানবেরায় উড়ে যাবেন রোহিত শর্মারা (Rohit Sharma)। ওই প্রস্তুতি ম্যাচ শুরু হওয়ার কথা আগামী শনিবার (৩০ নভেম্বর)। ক্যানবেরা থেকে দ্বিতীয় টেস্টের একদিন আগেই অ্যাডিলেডে পৌঁছে যাবে দল। কিন্তু এই প্রস্তুতি ম্যাচের সময় থাকতে পারবেন না গম্ভীর।

আরও পড়ুন: অস্ট্রেলিয়ার মাঠে ভারতের সেরা চার জয়ের খতিয়ান

এদিকে পার্থ টেস্টে না খেলা রোহিত ইতিমধ্যেই দলের সঙ্গে যোগ দিয়েছেন। ম্যাচ জয়ের দিন তাঁকে ড্রেসিং রুমে দেখা গিয়েছে। জসপ্রীত বুমরার (Jasprit Bumrah) হাত থেকে অধিনায়কত্ব ফিরে যাবে হিটম্যানের কাছে। রোহিতের সঙ্গে দ্বিতীয় টেস্টের প্রথম একাদশে ফিরবেন শুভমান গিল ফলে ভারতের ব্যাটিং লাইন আপে পরিবর্তন ঘটবে।

যশস্বী জয়সওয়ালের সঙ্গে ওপেন করবেন রোহিত ফলে মিডল অর্ডারে ফিরে যেতে হবে কে এল রাহুলকে। পার্থে তিন নম্বরে নামা দেবদত্ত পাড়িক্কাল অ্যাডিলেডে গিলের জন্য জায়গা করে দেবেন। চারে বিরাট কোহলি, পাঁচে ঋষভ পন্থ এবং ছয়ে রাহুল। প্রসঙ্গত, অ্যাডিলেডে খেলা দিন-রাতের এবং গোলাপি বলে। গোলাপি বল লাল বলের থেকে একটু বেশি সুইং করে।